**Estlands grønne parti** (estisk: *Erakond Eestimaa Rohelised*, forkortet *EER*) er et politisk parti i Estland. Partiet bygger på grønn ideologi. Estlands grønne parti ble registrert i 2006, men har forløpere i flere grønne partier og bevegelser.

Historie
--------

I 1988, mens Estland ennå var en del av Sovjetunionen, la myndighetene i Moskva planer for storstilt fosfatutvinning nordøst i Estland. Estlenderne så med frykt på både miljøødeleggelser og stor tilflytting av ikke-estlendere, for det meste russere. Den estiske grønne bevegelsen (estisk: *Eesti Roheline Liikumine*), stiftet samme år, arrangerte fredelige demonstrasjoner og ryddeaksjoner, og den kom til å teste grensene for glasnostpolitikken.

Lederen for Den estiske grønne bevegelsen, skogforskeren Toomas Frey, var fra 1990 til 1991 miljøvernminister i Edgar Savisaars overgangsregjering. To grønne partier sprang ut av den grønne bevegelsen, og de slo seg sammen til Det estiske grønne partiet (estisk: *Erakond Eesti Rohelised*) i desember 1991, da Estland hadde gjenvunnet sin uavhengighet fra Sovjetunionen. Flere grønne partier og organisasjoner inngikk en valgallianse ved det første frie parlamentsvalget i 1992. De kom ikke over sperregrensen, men Rein Järlik fikk nok personstemmer til at han likevel ble valgt.

De grønne kandidatene ved valget i 1992 var politisk svært uensartet, og de fleste, som partilederen Jüri Liim, sluttet seg til andre partier i løpet av få år. Rein Järlik sluttet seg til Det estiske samlingspartiet. Restene av Det estiske grønne partiet, da ledet av biologen Jüri Martin, gikk inn i Det estiske senterpartiet i 1998, da den nye valgloven og partiloven fjernet muligheten til å inngå valgallianser og bragte små partier til opphør.

Grønne aktivister stilte seg bak mediemannen og forskeren Marek Strandberg som kandidat til Europaparlamentet i 2004, uten å vinne noe mandat, men gikk videre til å forberede en partidannelse. Miljøvernspørsmål fikk fornyet interesse i 2006, etter tre hendelser med utslipp av olje og miljøgifter i Finskebukta. Samtidig økte energiprisene på verdensbasis, noe som skapte en frykt for at Russland kunne bruke energiprisene til å øve politisk press på randstatene. Estlands grønne parti ble formelt registrert i november 2006.

Ved parlamentsvalget i 2007 fikk de grønne valgt seks representanter: Mart Jüssi, Valdur Lahtvee, Aleksei Lotman, Maret Merisaar, Marek Strandberg og Toomas Trapido. Etter to år oppstod en lederstrid i partiet, som endte med at Strandberg og hans støttespillere i parlamentsgruppen klarte å gjenvinne kontrollen og ekskludere sine motstandere fra partiet. Partiet falt for sperregrensen ved parlamentsvalget i 2011 og har ikke vært representert siden.

Indrek Tarand var medlem av Europaparlamentet fra 2009 til 2019 og tilsluttet De europeiske grønne/Den europeiske frie allianse. Tarand stilte som uavhengig kandidat ved valgene til Europaparlamentet, men stilte på de grønnes liste ved parlamentsvalget i 2011, uten å være medlem av partiet.

Referanser
----------

1. 1 2 3 4  Sikk, Allan og Andersen, Rune Holmgaard (2009). «Without a Tinge of Red: The Fall and Rise of Estonian Greens». *Journal of Baltic Studies* **(engelsk)**. 40 (3): 349–373. doi:10.1080/01629770903118740. CS1-vedlikehold: Flere navn: forfatterliste (link)
2. 1 2  Bugajski, Janusz (2002). *Political Parties of Eastern Europe: A Guide to Politics in the Post-Communist Era* **(engelsk)**. Armonk og London: M.E. Sharpe. s. 69–70. ISBN 978-1-56324-676-0.
3. ↑  «XI Riigikogu liikmed [Medlemmer av den 11. Riigikogu]» **(estisk)**. Riigikogu. Besøkt 8. mars 2023.
4. ↑  Sikk, Allan (2011). «Estonia». *European Journal of Political Research Political Data Yearbook* **(engelsk)**. 50: 962. doi:10.1111/j.1475-6765.2011.02019.x.
5. ↑  Haljasmets, Karl (23. februar 2011). «Estonian Parliamentary elections are closing in». *Baltic Times* **(engelsk)**. Besøkt 8. mars 2023.

Eksterne lenker
---------------

* (et) Offisielt nettsted Rediger på Wikidata

* (en) Estonian Greens – kategori av bilder, video eller lyd på Commons Rediger på Wikidata
* (et) Estlands grønne parti på Twitter Rediger på Wikidata

* (et) Estlands grønne parti på Facebook Rediger på Wikidata

* (et) Estlands grønne parti på Instagram Rediger på Wikidata

* (et) Estlands grønne parti på YouTube Rediger på Wikidata

Portal: Estland

| * v
* d
* r
Politiske partier i Estland |
| --- |
| Tallene i parentes er antall mandater i parlamentet, Riigikogu, etter valget i 2023. |
| Det estiske reformpartiet (37) **·** Det estiske konservative folkepartiet (17) **·** Det estiske senterpartiet (16) **·** Estland 200 (14) **·** Det sosialdemokratiske partiet (9) **·** Fedreland (8) |
| Artikler om tidligere og nåværende partier |

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF
 |